এতদিন ছিলেন সুপারস্টার। কিন্তু প্রযোজনায় এসে দেব হয়ে গিয়েছেন ‘লেম্যান’। প্রি-প্রোডাকশন থেকে ছবির প্রচার, সবই নিজে সামলাচ্ছেন। সেই লেম্যান ‘চ্যাম্প’এর মুখোমুখি ‘ওবেলা’।
প্রথমবার প্রযোজনা করছেন। নার্ভাস লাগছে না?
এক্সাইটমেন্ট বেশি। কারণ এই ছবিটা করতে গিয়ে রাতের পর রাত ঘুমোতে পারিনি। যে দেশে বক্সিংয়ের কোনও কালচার নেই, সেখানকার দর্শককে বোঝানো মুশকিল। আমায় অনেকে বলেছিলেন, ক্রিকেট কিংবা ফুটবল নিয়ে ছবি করলে অনেক বেশি সহজ হবে। কিন্তু সহজ ছবি আমি বানাতে চাইনি। মেয়েদের ভারতীয় টিম যখন হকি ওয়ার্ল্ড কাপ জিতে এসেছিল, কেউ তাদের রিসিভ করতেও যায়নি। অটো করে কাপ নিয়ে ফিরতে হয়েছিল তাদের। সেই ঘটনার পর আমি ঠিক করি এমন কোনও খেলা নিয়ে ছবি করব, যা নিয়ে লোকে মাথাও ঘামায় না। রিসার্চ করতে গিয়ে দেখেছিলাম আমাদের দেশে প্রথম বক্সিং শুরু করেছিল কলকাতারই এক বাঙালি। বাংলার সঙ্গে এত সুন্দর যোগসূত্র পেয়ে গেলাম বলেই বক্সিং নিয়ে ছবি করব ঠিক করেছিলাম।
অভিনেতা থেকে প্রযোজক হওয়ার সফরটা কেমন?
আগে অন্য লোকে আমায় ফোন করে প্রচারের জন্যে যেতে বলত। একটু লেট হবে বলে ফোন কেটে আবার ঘুমিয়ে পড়তাম। এখন আমায় সকলকে ফোন করে ঘুম থেকে তুলতে হয়। নিজেই সব হ্যান্ডেল করছি। তাই কোথায় ক’টা পোস্টার পড়ল, কোথায় কবে কোন ইভেন্ট— সব বিষয়ে নিজেকেই মাথা ঘামাতে হচ্ছে। প্রি-প্রোডাকশনের সময়ও ফাইট ডিজাইন করা, ব্যাঙ্ককে গিয়ে টিম তৈরি করে আনা— সব আমিই করেছি। এতটা পরিশ্রম গিয়েছে, যে মাঝে মাঝে মনে হতো, প্রযোজক না হলেই ভাল ছিল!

প্রযোজকের ভূমিকাটা উপভোগ করছেন?
নাহ্‌ (হাসি...) আই অ্যাম ডাইং টু ডু আ রিমেক। আবার নাচতে চাই, পারছি না! অঙ্কুশ কী সুন্দর শ্যুটিং করতে ইতালি ঘুরে আসছে। আমি যেতে পারছি না! তবে জোক্‌স অ্যাপার্ট, যে ধরনের ছবিগুলো করতে পারছি, সেটা এনজয় করছি। ‘ককপিট’এর মতো ছবিও তো বাংলায় আগে হয়নি। ক্রিয়েটিভ চিন্তাভাবনা করতে হচ্ছে, সেটা ভাল লাগছে!
স্পোর্টস ফিল্মে অভিনয় করার পিছনে আলাদা পরিশ্রম লাগে। আপনার কতটা খাটনি গেল?
১০৭ কেজি ওজন তৈরি করতে হয়েছিল প্রথমে। তারপর কমিয়ে ৮২ কেজি করতে হল। তারপর আবার মাঝে একটা সিকোয়েন্সের জন্যে চেহারা ভারী করতে হয়েছিল। তাই অনেকটাই খাটনি গিয়েছে। সারাক্ষণ আমার ট্রেনার আর ডায়েটিশিয়ান সঙ্গে ঘুরত। রিসার্চের সময় দেখেছিলাম অ্যামেচার বক্সিংয়ে বক্সাররা স্যান্ডো পরে নামে। সেটা করলে অত বডি তৈরি করার পিছনে খাটতে হতো না। প্রথমে ভেবেছিলাম ফাঁকিবাজি করে ওটাই করি। কিন্তু তারপর মনে হল, কোনও হলিউড ছবিতে তো দেখিনি বক্সাররা স্যান্ডো পরে রয়েছে। তাই ঠিক করলাম বডি তৈরি করবই।
ট্রেনিংটা কী রকম ছিল?
ছ’মাস ট্রেনিং নিয়েছিলাম। সকালে দু’ঘণ্টা সল্টলেকের সাই’এ ট্রেনিং করতাম। তারপর দু’ঘণ্টা জিম। রাতে ফের দু’ঘণ্টা ট্রেনিং। সেই সময় নুন একদম খেতাম না। জল খাওয়াও কমিয়ে দিতে হয়েছিল। নয়তো ওরকম ছিপছিপে চেহারা পেতাম না। মনে আছে, এক জায়গায় শো করতে গিয়েছিলাম। নাচের মাঝে আমার দম বন্ধ হয়ে গিয়েছিল। কোনও রকমে গানটা শেষ করেই ব্যাকস্টেজে গিয়ে চকোলেট খেতে হয়েছিল। বাকি টিম তখন সামলে দিয়েছিল। কিন্তু সেদিন বুঝি এতটা পরিশ্রম করা সম্ভব নয়। তারপর থেকে সব শো বাতিল করে দিয়েছিলাম।
অভিনেতাদের কাছে তো এই শো’গুলো খুব জরুরি।
সত্যিই আমাদের অনেকটাই রোজগার এই শো’গুলোর মাধ্যমে হয়। কিন্তু আমি দেখলাম শরীরের উপর বড্ড বেশি অত্যাচার করা হয়ে যাবে। আমার টিম বুঝেছিল আমি এই ছবির প্রতি কতটা ডেডিকেটেড।
পোস্টারে আপনার মুখ বিকৃত। সুপারস্টার দেবের খারাপ লাগছে না?
চরিত্রই এখন সুপারস্টার, এটা আমি বিশ্বাস করা শুরু করেছি। নয়তো বোবার চরিত্রেও অভিনয় করতে অসুবিধে হতো। অনেকেই বলেছিল পোস্টারে মুখটা কেমন লাগছে, দাঁতগুলো কালো। আরেকটু সুন্দর ছবি দিতে। বাট আই ওয়ান্টেড টু লুক লাইক আ বক্সার।
দর্শক এই ইমেজের সঙ্গে আপনাকে মেলাতে পারবেন?
আমার জীবনের অনেক ঘটনা এই ছবিতে রেখেছি। কেরিয়ারের শুরুতে লোকে আমায় বলত, তুমি অভিনয় করতে পারবে না। এত লম্বা হিরোইন কোথা থেকে পাব! তারপর যখন এমপি হলাম, লোকে আমার মুখের উপর বলে দিত, তোমার কেরিয়ার শেষ। কেউ সুযোগও দিতে চাইত না। খারাপ সময়ে কেউ ফোনও তোলেনি আমার। সেই ধরনের কিছু ঘটনা আমি ছবিতেও রেখেছি। শুধু আমি কেন, অনেকেই তাঁদের জীবনের খারাপ সময়গুলোর সঙ্গে মেলাতে পারবেন।
এবার থেকে দেবকে কি অন্য রকম ছবিতেই দেখা যাবে?
দশ বছর হয়ে গেল অভিনয় করছি। এখন সকলে নেটফ্লিক্স আর ডিজিটাল প্ল্যাটফর্মের মাধ্যমে ওয়ার্ল্ড সিনেমা দেখতে অভ্যস্ত। ফের যদি ‘পাগলু’ বা ‘চ্যালেঞ্জ’ করি দর্শক কেন দেখবেন? অভিনেতা হিসেবেও আমার খিদেটা বেড়ে গিয়েছে! কিন্তু পরিচালক-প্রযোজকরা সে কথা বুঝতেই পারছিলেন না। ‘চ্যাম্প’এর প্রস্তাব নিয়ে অনেকের কাছে গিয়েছিলাম। কিন্তু তাঁরা রাজি না হওয়ায় ঠিক করি নিজেই প্রযোজনা করব। অন্য রকম ছবি করলে সমালোচনা সব সময়ই থাকবে। কিন্তু ক্লিক করে গেলে দর্শক মনে রেখে দেবেন। দেখতে গেলে তো ‘বাহুবলী টু’তে প্রচুর ভুলভ্রান্তি রয়েছে। কিন্তু এমন ছবি আগে ভারতে হয়নি বলেই এত টাকা ব্যবসা করল। এখন থেকে পাঁচ বছর পরও লোকে অন্তত বলতে পারবে, দেব চেষ্টাটা করেছিল।
রাজনীতি কি এখন তাহলে ব্যাকফুটে?
চিরকালই ব্যাকফুটে ছিল। রাজনীতি করতে চাই না। শুধু যে মানুষগুলো আমায় ভালবেসে ভোট দিয়েছেন, তাঁদের সমস্যাগুলো দূর করতে চাই। নিজের দায়িত্ব পালন করতে চাই।
কোন সমস্যাগুলো বেশি ভাবায় আপনাকে?
মুশকিলটা হল আমি ওখানে গেলে লোকজন আর সমস্যা নিয়ে কথা বলতে চায় না। ৫০ হাজার লোক জড়ো হয়ে যায় সেল্‌ফি তোলার জন্য। তাই আমি অনেক কিছুই জানতে পারি না। তবে নিজের মতো চেষ্টা করি। পাকা রাস্তা হয়েছে, বিদ্যুৎ পৌঁছে গিয়েছে, স্কুল, দু’টো সুপারস্পেশ্যালিটি হাসপাতাল হয়েছে।
এমপি বলেই কি ছবি ট্যাক্স-ফ্রি করে নিতে সুবিধে হল?
অনেকেই তেমন বলছেন। কিন্তু ‘হিন্দি মিডিয়াম’, ‘নীরজা’, ‘সচিন...’এর মতো অনেক ছবিই কিন্তু ট্যাক্স-ফ্রি করে দেওয়া হয়েছিল। এই ছবিতে আমি নিজের প্রচার করছি না। স্পোর্টসকে প্রমোট করছি। আমাদের এখানে যে রাজ্য স্তরে বক্সিং করে, সে সন্ধেবেলা অটো চালায়! একটা বক্সিং স্টেডিয়ামও নেই। আমি দিদির কাছে আবেদন করেছিলাম। বলেছিলাম, বাড়তি টাকাটা আমি বক্সিংয়ের উন্নতির জন্য দিতে চাই। আমি খুবই কৃতজ্ঞ, যে দিদি সেটা শুনেছেন। আসলে আমাদের দেশে ক্রিকেট আর ফুটবল ছাড়া লোকে আর কিছু চেনে না। নারী ক্ষমতায়ন নিয়ে মুখেই এত কথা হয়। অথচ সৌরভ গঙ্গোপাধ্যায়কে আমরা ‘দাদা’ বলি, কিন্তু ঝুলন গোস্বামীকে ‘দিদি’ বলি না! স্পোর্টসম্যানদের জন্য কিছু করা উচিত ভেবেই আমি এই আবেদনটা করেছিলাম।
‘চ্যাম্প’ নিয়ে এত কিছু করছেন। কিন্তু ‘ধূমকেতু’ কেন মুক্তি পাচ্ছে না? সেখানেও তো আপনি অন্যতম প্রযোজক?
এর উত্তর একমাত্র রানা সরকারই দিতে পারবে। না আমায় ছবিটা দিচ্ছে, না নিজের রিলিজ করার কোনও পরিকল্পনা করছে। নিজের মতো এখানে কাজ করতে গেলে অনেকের সঙ্গেই মিল হয় না। সেই জন্যেই প্রযোজনায় আসা।
রুক্মিণী প্রথম অভিনয় করছেন। টিপ্‌স দিলেন?
একদম দিইনি বলব না। বাট শি ইজ আ ফাস্ট লার্নার। অনেককে বলে দিলেও শিখতে পারে না। কিন্তু ও খুব তাড়াতাড়ি পিকআপ করেছে। চরিত্রটা বেশ কঠিনই ছিল। কোনও ফ্যান্টাসি নেই, রিয়েল রোল। কিন্তু ছবিটা হওয়ার পর যখন দেখলাম, ওর অভিনয় দেখে মুগ্ধ হয়ে গিয়েছিলাম! পরের ছবি ‘ককপিট’এর জন্য সত্যিই প্রথমে ওকে ভাবিনি। কিন্তু ওর অভিনয় দেখে ঠিক করি ওকেই নেব।
অফ-স্ক্রিন কেমিস্ট্রি কতটা সাহায্য করল?
পুরোটাই। কতক্ষণ আর অভিনয় করা যায়! কত ইমোট করা যায়! এখন অভিনয়ের প্যাটার্ন অনেক বেশি ন্যাচারাল হয়েছে। তাই দু’জনের মধ্যে বন্ধুত্ব থাকলে সেটা সাহায্য করবেই।
বিয়েটা কবে করছেন আপনারা?
চাইলে আমি যে কোনও সময় বিয়ে করে নিতে পারি। কিন্তু বিয়েটা তো শেষ কথা নয়। বর‌ং একটা সফরের শুরু। সেটা ভালভাবে করতে চাই। এই মুহূর্তে আমি অনেক কাজ নিয়ে ব্যস্ত। প্রযোজনা 
সবে শুরু করলাম। নিজের মিউজিক লেবেল খুলতে চাই। এগুলো আগে ভাল করে শিখি।